Агратурызм на Мядзельшчыне » Вялейка й Вялейскі раён | Вілейка і Вілейскі Раён | Вилейка и Вилейский район
Агратурызм на Мядзельшчыне
20 чэрвеня 2013, Катэгорыя - ТУРЫЗМ » Аграсядзібы
Днямі ў малой зале Мядзельскага райвыканкама праведзены семінар-нарада, на які запрасілі ўладальнікаў аграсядзіб Мядзельшчыны. У рабоце семінара прынялі ўдзел старшыні раённага выканаўчага камітэта І. І. Шацько, раённага Савета дэпутатаў А. А. Бароўка, намеснік старшыні райвыканкама Іна Іванаўна Барыева, загадчыкі аддзелаў фізічнай культуры, спорту і турызму Антон Іосіфавіч Крыштафовіч, культуры — Ганна Мікалаеўна Падгол і іншыя адказныя асобы.
Распачынаючы мерапрыемства, Іна Іванаўна Барыева падкрэсліла, што на Мядзельшчыне створаны і дзейнічаюць 69 аграсядзіб. Кожная з іх мае сваё адметнае адрозненне.
— Ёсць двух-, трохпавярховыя катэджы, а ёсць звычайныя сельскія домікі. Але аформлены ў сваім непаўторным стылі, — гаворыць Іна Іванаўна. — Калі пачыналася стварэнне аргасядзіб, многія з недаверам браліся за гэту новую справу. Людзей хвалявала пытанне: ці будзе запатрабавана іх паслуга?! Але час паказаў, што аграэкатурызм трывала становіцца на ногі…
Адразу прысутным было прапанавана паглядзець фільм пра нашу Мядзельшчыну, яе непаўторныя краявіды. Затым слова меў Антон Іосіфавіч Крыштафовіч.
— Сельскі турызм з’яўляецца адным з перспектыўных відаў турызму ў раёне. Ён уключае ў сябе адпачынак і аздараўленне, дае магчымасць харчавацца экалагічна-чыстымі прадуктамі. Першая аграсядзіба «Нарачанка» была адкрыта ў 2007 годзе. Гаспадыня — Фаіна Аркадзьеўна Лук’яновіч, — адзначыў Антон Іосіфавіч.
Спыніўся прамоўца на Указе Прэзідэнта Рэспублікі Беларусь за № 362. Ён расказаў, якія прымаюцца захады, каб унесці змяненні і дапаўненні ў гэты дакумент. У разлікова-касавым цэнтры № 10 г. Мядзел ААТ «Белаграпрамбанк» заключаны 12 крэдытных дагавораў на суму звыш 300 мільёнаў рублёў.
— Экскурсіі па раёне, вобласці і рэспубліцы, рыбалка, збор ягад і грыбоў, аздараўленчыя і спартыўныя — гэта далёка не поўны пералік тых паслуг, якія аказваюць гаспадары аграсядзіб гасцям, — дадаў Антон Іосіфавіч Крыштафовіч. — Дарэчы, больш за ўсё аргасядзіб знаходзіцца на тэрыторыі Нарацкага і Мядзельскага сельсаветаў, а таксама Свірскага пассавета.
Справаздачнасць сведчыць, што за мінулы год аграсядзібы раёна наведалі 2606 чалавек, зароблена адзін мільярд 779 мільёнаў рублёў. Найбольш адпачываючых з Беларусі — 2130 чалавек, Расіі — 278. Былі таксама адпачываючыя з Кітая, Грузіі, Германіі, Ірана, Японіі, Літвы, Амана, Партугаліі, Украіны і іншых краін свету. У бюджэт заплачана 30 мільёнаў 550 тысяч рублёў.
Паведаў Антон Іосіфавіч, што для адпачываючых з аграсядзіб шырока расчынены дзверы фізкультурна-аздараўленчага цэнтра ў Мядзеле. Тут яны могуць карыстацца спартыўнай і трэнажорнай заламі, більярдам, настольным тэнісам, саўнай з маленькім басейнам. Прычым цэны на паслугі прымальныя. А для дзяцей і пенсіянераў ёсць нават скідкі. Па выхадных арганізаваны пракат катэра, які стаіць на выратавальнай станцыі ў Мядзеле.
«Прэзентацыя праектаў культурнага абслугоўвання агратурыстаў» — такая тэма выступлення Ганна Мікалаеўна Падгол. А прапанаваць культработнікі могуць многае. У першую чаргу, музей Народнай славы. Тут багатая экспазіцыя, таму кожны знойдзе для сябе штосьці цікавае і захапляльнае. Ганна Мікалаеўна падрабязна расказала пра экскурсійны маршрут «Архітэктура Мядзельшчыны». Засяродзіла прамоўца ўвагу прысутных і на правядзенні традыцыйных народных святаў і майстар-класаў па дэкаратыўна-прыкладным мастацтве, сямейных урачыстасцей, святаў, танцавальных праграм, вечароў адпачынку. Прапануецца таксама музычна-тэхнічнае абслугоўванне, пракат сцэнічных касцюмаў і многае іншае (усяго пятнаццаць назваў паслуг).
— Для замежных гасцей можам прапанаваць праграму «песні і танцы маёй вёскі». Такую праграму апрабавалі на агарасядзібе «Нарачанка» Фаіны Аркадзьеўны Лук’яновіч у аграгарадку Нарач. Там адпачывала група турыстаў з Ізраіля. Для іх і падрыхтавалі гэту праграму, якая называецца «Вечарыны ў Фаіны». Госці былі зачараваныя. Падобныя мерапрыемствы можам прапанаваць і вам. Звяртайцеся. Мы заўсёды пойдзем насустрач, — падкрэсліла Ганна Мікалаеўна.
Старшыня райвыканкама І. І. Шацько прапанаваў стварыць нешта накшталт савета ці каардынацыйнага цэнтра гаспадароў аграсядзіб, у які варта падабраць актыўных, дзелавых людзей. Дзякуючы такому грамадскаму органу многія пытанні дзейнасці аграсядзіб вырашаць будзе значна лягчэй.
Санітарным нормам і правілам абслугоўвання адпачываючых прысвяціў сваё выступленне загадчык аддзела гігіены Мядзельскага раённага цэнтра гігіены і эпідэміялогіі Мікалай Уладзіміравіч Паршута. А вось Таццяна Мечыславаўна Малевіч, якая працуе начальнікам аддзела кантролю за падаткаабкладаннем індывідуальных прадпрымальнікаў і фізічных асоб інспекцыі Міністэрства па падатках і зборах Рэспублікі Беларусь па Мядзельскім раёне засяродзіла ўвагу прысутных на правілах падаткаабкладання фізічных асоб, якія працуюць у сферы агратурызму.
Усе выступаючыя адказалі на пытанні прысутных. Словам, семінар прайшоў арганізавана, у дзелавой абстаноўцы. Многія гаспадары аграсядзіб выказалі жаданне, каб падобныя сустрэчы праводзіліся часцей. Ад гэтага будзе толькі агульная карысць.
http://narachanka.by/
Чытайце таксама Аграсядзібы на Мядзельшчыне. Агратурызм - справа перспектыўная
ІНШЫЯ МЕСЦЫ АДПАЧЫНКУ НАШАГА РЭГІЁНА ГЛЯДЗІЦЕ У РАЗДЗЕЛЕ ТУРЫЗМ-АГРАСЯДЗІБЫ
Педагагічная канферэнцыя прайшла ў Вялейцы 27 жніўня
Выстава "Маладзечна: турызм і адпачынак". Аграсядзібы
Інфармацыйны цэнтр у Вілейскім раёне дапамагае аграсядзібам распрацаваць аг ...
Вялейшчына валодае вялікім турыстычным патэнцыялам
Смаргонска-Валожынскі агратурызм
Маладзечанскі райвыканкам зацікавіўся прадпрымальнікамі
Аграсядзібы на Мядзельшчыне. Агратурызм - справа перспектыўная.
Новы намесьнік старшыні райвыканкама
Утворана Вялейская раённая камісія па выбарах Прэзідэнта